Дел.бр. 456

Датум: 25.04.2024. године

На основу члана 119. став 1. тачка 1, а у вези с чланом 109. Закона о основама система образовања и васпитања („Службени гласник РС” 88/2017, 27/2018 - др. закони, 10/2019, 6/2020, 129/2021 и 92/2023) Школски одбор Основне школе „Милоје Васић“, на седници одржаној 25.04.2024. године, донео је:

Правила понашања

(ученика, запослених, родитеља и других лица)

у Основној школи „Милоје Васић“

1. ОПШТЕ ОДРЕДБЕ

Члан 1.

Овим Правилима се уређују међусобни односи ученика, запослених, родитеља (односно других законских заступника детета) и других лица у школи, чиме се негују односи разумевања, уважавања и развијања позитивне атмосфере у школи, ближе одређују обавезе и одговорности ученика, запослених, родитеља и других лица која користе услуге школе и утврђују основна правила понашања у Основној школи „Милоје Васић“ у Калуђерици (у даљем тексту: Школа).

Члан 2.

Поштовањем и применом ових Правила обезбеђује се несметан рад, повећана безбедност ученика, очување школске имовине, општа и радна дисциплина, чиме се доприноси бољем успеху ученика, угледу школе и стварају основе за боље и савременије услове рада.

Члан 3.

У Школи су забрањене активности којима се врши дискриминација по било ком основу, насиље, злостављање и занемаривање као и страначко организовање.

Члан 4.

Ученици, запослени, родитељи и друга лица дужна су да се понашају пре свега на начин и у складу са Правилником о мерама за спровођење заштите и безбедности ученика, за време остваривања васпитно-образовног рада и других активности које организује Школа, као и да се старају за спровођење тих мера.

2.ЗАБРАНА ДИСКРИМИНАЦИЈЕ, ЗЛОСТАВАЊА И ЗАНЕМАРИВАЊА, НАСИЉА И ПОНАШАЊА КОЈИМ СЕ ВРЕЂА УГЛЕД, ЧАСТ И ДОСТОЈАНСТВО ЛИЧНОСТИ

Члан 5.

У школи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, ограничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Установа је дужна да предузме све мере прописане овим законом када се посумња или утврди дискриминаторно понашање у Школи

Члан 6.

У Школи је забрањено физичко, психичко, социјално, сексуално, дигитално и свако друго насиље, злостављање и занемаривање запосленог, детета, ученика, одраслог, родитеља односно другог законског заступника или трећег лица у Школи.

Повреде забране, из става 1. овог члана, које запослени учини према другом запосленом у Школи, уређују се законом.

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета, ученика и одраслог.

Занемаривање и немарно поступање представља пропуштање установе или запосленог да обезбеди услове за правилан развој детета, ученика и одраслог.

Школа је дужна да одмах поднесе пријаву надлежном органу ако се код детета, ученика или одраслог примете знаци насиља, злостављања или занемаривања.

Под физичким насиљем, сматра се: физичко кажњавање детета, ученика или одраслог од стране запосленог, родитеља односно другог законског заступника или трећег лица у Школи; свако понашање које може да доведе до стварног или потенцијалног телесног повређивања детета, ученика, одраслог или запосленог; насилно понашање запосленог према детету, ученику или одраслом, као и ученика и одраслог према другом ученику, одраслом или запосленом.

 Под психичким насиљем, сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем, сматра се искључивање детета, ученика и одраслог из групе вршњака и различитих облика активности установе.

Под сексуалним насиљем и злостављањем сматра се понашање којим се дете и ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб-сајта (web site), четовањем, укључивањем у форуме, социјалне мреже и другим облицима дигиталне комуникације.

Школа је дужна да надлежном органу пријави сваки облик насиља, злостављања и занемаривања у Школи почињен од стране родитеља, односно другог законског заступника или трећег лица у Школи.

Министарство врши пријем пријава у вези са насиљем, злостављањем и занемаривањем ученика путем софтверског решења – Националне платформе за превенцију насиља које укључује децу – Чувам те.

Протокол поступања у установи у одговору на насиље, злостављање и занемаривање, садржај и начин спровођења превентивних и интервентних активности, услове и начине за процену ризика, начине заштите од насиља, злостављања и занемаривања, као и могућност коришћења софтверског решења – Националне платформе за превенцију насиља које укључује децу – Чувам те, прописује министар.

Члан 7.

Забрањено је свако понашање запосленог према ученику и одраслом; ученика и одраслог према запосленом; родитеља, односно другог законског заступника или трећег лица према запосленом; запосленог према родитељу, односно другом законском заступнику; ученика и одраслог према другом ученику или одраслом, којим се вређа углед, част или достојанство.

Директор Школе дужан је да у року од три дана од дана сазнања за повреду забране из става 1. овог члана предузме одговарајуће активности и мере у оквиру надлежности Школе.

Ближе услове о начинима препознавања понашања којима се вређа углед, част или достојанство у Школи, заједнички прописују министар и министар надлежан за људска и мањинска права.

Поступање Школе када се посумња или утврди вређање угледа, части или достојанства, начине спровођења превентивних и интервентних активности, услове и начине за процену ризика, начине заштите и друга питања од значаја за заштиту, прописује министар.

Члан 8.

У Школи је забрањен сваки облик насиља и злостављања о којима говоре Пра­ви­ла, од стране ученика, његовог родитеља, односно законског заступника или одраслог лица, над наставником, стручним сарадником и другим запосленим лицима.

Због повреде забране из става 1. овог члана против родитеља, односно старате­ља ученика покреће се прекршајни, односно кривични поступак.

Члан 9.

У Школи је забрањено страначко организовање и деловање и коришћење простора Школе у те сврхе.

**Члан 10.**

Поступање у Школи као одговор на насиље и злостављање спроводи се према Протоколу поступања у Школи у одговору на насиље и злостављање, који утврђује садржај и начине спровођења превентивних и интервентних активности, услове и начине за процену ризика, начине заштите од насиља, злостављања и занемаривања.

Одговорност ученика

Члан 11.

Према ученику који врши повреду правила понашања у школи или не поштује одлуке директора и органа школе, неоправдано изостане са наставе пет часова, односно који својим понашањем угрожава друге у остваривању њихових права, као и у случају сумње да је починио тежу повреду обавезе ученика и повреду забране из чл. 110–112. Закона о основама система образовања и васпитања, школа уз учешће родитеља, односно другог законског заступника, појачава васпитни рад.

Васпитни рад из става 1. овог члана остварује се активностима: у оквиру одељењске заједнице, стручним радом одељењског старешине, педагога, психолога и посебних тимова. Када је неопходно, школа сарађује и са одговарајућим установама социјалне, односно здравствене заштите, ради одређивања и пружања подршке ученику у вези са променом његовог понашања.

Одељењски старешина, заједно са стручним сарадницима, односно са тимом за заштиту од дискриминације, насиља, злостављања и занемаривања или тимом за инклузивно образовање, сачињава план појачаног васпитног рада који траје најкраће до окончања васпитно-дисциплинског поступка.

Одељењски старешина води посебну педагошку евиденцију о појачаном васпитном раду у коју се уносе подаци о: догађају, учесницима, временској динамици, предузетим активностима и мерама и оствареним резултатима тог рада.

Резултате појачаног васпитног рада, на основу заједничког извештаја одељенског старешине, стручних сарадника и тимова, директор, односно наставничко веће узима у обзир приликом изрицањa васпитно - дисциплинске мере.

Са учеником који ван простора школе, односно другог простора у коме школа остварује образовно-васпитни рад, учини повреду забране из чл. 110–112. Закона о основам система образовања и васпитања, школа у складу са извештајем спољашње мреже заштите појачава васпитни рад, уз предузимање других активности у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

3. ПРАВИЛА ПОНАШАЊА УЧЕНИКА

Члан 12.

Школа, односно запослени у Школи дужни су да обезбеде остваривање права ученика у складу са Законом

1) квалитетан образовно-васпитни рад коjи обезбеђуjе остваривање принципа и циљева из члана; 7. и 8. Закона;

2) уважавање личности;

3) подршку за свестрани развоj личности, подршку за посебно исказане таленте и њихову афирмациjу;

4) заштиту од дискриминациjе, насиља, злостављања и занемаривања;

5) благовремену и потпуну информациjу о питањима од значаjа за образовање и васпитање;

6) информациjе о правима и обавезама;

7) учествовање у раду органа Школе, у складу са овим и посебним законом;

8) слободу удруживања у различите групе и организовање ученичког парламента;

9) jавност и образложење оцене и подношење приговора на оцену и испит;

10) покретање инициjативе за преиспитивање одговорности учесника у образовно-васпитном поступку уколико права из става 2. тач. 1)–9) овог члана нису остварена;

11) заштиту и правично поступање Школе према детету и ученику;

12) друга права у области образовања и васпитања, у складу са законом.

Члан 13.

Ученик, родитељ, односно други законски заступник и ученика може да поднесе писмену приjаву директору Школе у случаjу повреде права из члана 5. ових Правила или непримереног понашања запослених према ученику, у складу са овим актом, у року од осам дана од дана сазнања о повреди права.

Запослени у Школи дужан jе да одмах по сазнању, а наjкасниjе наредног радног дана, поднесе писмену приjаву директору да jе учињена повреда права ученика.

Директор jе дужан да приjаву из ст. 1. и 2. овог члана размотри и да, уз консултациjу са учеником и родитељем, односно другим законским заступником ученика, као и запосленим одлучи и предузме одговараjуће мере, у року од осам дана од дана приjема приjаве.

Члан 14.

Ученик може да одговара само за повреду обавезе која је у време извршења била прописана законом или општим актом.

Васпитна и васпитно-дисциплинска мера може да се изрекне ученику само за повреде обавеза учињених у току текуће школске године и важи само за школску годину у којој је изречена.

Ученик, односно његов родитељ или старатељ одговара за материјалну штету коју ученик намерно или из крајње непажње нанесе школи, у складу са законом.

Члан 15.

За повреду својих обавеза ученик може да одговара дисциплински и материјално.

Повреде обавеза ученика школе могу бити лакше и теже.

Општим актом школе биће регулисане васпитне и васпитно-дисциплинске мере и поступак њиховог изрицања.

Члан 16.

Школа похваљује ученике за њихов допринос раду, остваривању боље дисциплине на часу, за развијање међусобних односа ученика базираним на узајамном разумевању и сарадњи у одељењу и ван одељења, као и за развијање бољих међуљудских односа са другим ученицима, запосленим и трећим лицима.

Ученици који постижу изузетне резултате у образовно-васпитном процесу школа награђује на крају школске године сходно материјалним, односно финансијским могућностима, у складу са законом и општим актом.

Члан 17.

У остваривању своjих права ученик не сме да угрожава друге у остваривању права.

Ученик има обавезу да:

1) редовно похађа наставу и извршава школске обавезе;

2) поштуjе правила понашања у школи, одлуке директора и органа школе;

3) ради на усваjању знања, вештина и ставова утврђених школским програмом, прати сопствени напредак и извештава о томе наставнике и родитеље, односно друге законске заступнике;

4) не омета извођење наставе и не напушта час без претходног одобрења наставника;

5) да пре почетка часа одложи свој мобилни уређај у школску торбу или на унапред договорено, видно место у учионици, односно кабинету (ако је то место предвиђено), како би се спречило угрожавање права других или могуће злоупотребе у поступку оцењивања;

6) поштуjе личност других ученика, наставника и осталих запослених у школи;

7) чува имовину школе и чистоћу и естетски изглед школских просториjа;

8) стара се о очувању животне средине и понаша у складу са правилима еколошке етике.

9) долази у школу на време, пре почетка часа, а после знака за почетак наставе обавезан је да буде на свом месту, спреман за њен почетак;

10) брине о личној хигијени и уредности, хигијени школских и других просторија у којима се врши образовно-васпитни рад;

11) води сам рачуна о својим личним стварима, одевним предметима, опреми и прибору за време одмора;

12) не користи мобилни телефона, електронског уређаја и другог средства током часа;

13) не задржава се у ходницима и не напушта учионицу у случају губитка часова;

14) време за велики одмор проводи у школском дворишту, строго поштујући време за крај одмора односно почетак часа;

15) за време малог одмора по потреби излази у школско двориште, строго поштујући време за крај одмора односно почетак часа;

16) улази и излази из школе на врата која су одређена за ученике школе не ометајући улаз за запослене, родитеље и трећа лица;

17) долази у школу и друга места у којима школа организује и спроводи образовно-васпитни процес, прикладно одевен (без мајица на бретеле, шортсева, кратких сукања...)

18) у поступку оцењивања покаже своје стварно знање без коришћења разних облика преписивања и других недозвољених облика помоћи;

19) уз одобрење наставника, излази са часа само до тоалета, али не нeпосредно после завршетка одмора;

20) дисциплиновано се понаша у учионици и другим просторијама школе за време трајања наставе, испита (завршног, разредног...), као и других облика образовно-васпитног рада у оквиру спортских, културних и других активности, екскурзија, излета...

21) благовремено правда изостанке;

22) придржавање норми Етичког кодекса;

23) благовремено доставља тражене податке у складу са законом за евиденцију коју школа води;

24) савесно обавља дужност редара.

Члан 18.

Правила понашања ученика на екскурзији, излету и настави у природи

1. Строго је забрањено конзумирање енергетских напитака, алкохола, цигарета и опојних средстава;

2. Обавеза ученика је да се понаша у складу са Правилником о организовању екскурзије;

3. Обавеза ученика је да се придржава кућног реда хотела и договора са разредним старешином;

4. Ученик не сме да се издваја самоиницијативно из групе;

5. Забрањено је довођење непознатих особа у хотел и контакт са непознатим особама;

6. Ученик мора да поштује договорену сатницу;

7. Трошкове начињене штете сносе сами ученици;

8. План дежурства наставника и упуства наставника су обавезујућа за сваког ученика;

9. Ученик не сме ни на који начин да угрожава властиту бебедност као ни бебедност било ког члана екскурзије или трећег лица;

11. У случају кршења било ког правила понашања родитељ ученика је у обавези да у најкраћем року на позив одељенског старешине лично удаљи ученика са екскурзије, излета или наставе у природи.

Члан 19.

Ученик чува од оштећења и уништења ђачку књижицу, сведочанство и друге јавне исправе које школа издаје.

Ученик је дужан да родитељу, другом законском заступнику да на увид ђачку књижицу у коју се уноси успех и васпитне мере као и сва друга писмена и усмена обавештења и поруке наставника родитељима.

Ученик не сме да преправља и дописује податке на исправама које школа издаје.

Члан 20.

Односи међу ученицима треба да буду засновани на међусобној сарадњи и помоћи, другарству и пријатељству, уважавању и поштовању личности и пристојном опхођењу.

Међусобне неспоразуме и сукобе ученици решавају у оквиру одељењске заједнице уз посредовање одељењског старешине, психолога или дежурног наставника.

Ученици треба да се пристојно понашају према наставницима и осталим запосленим у школи.

Ученици треба да се уздрже од коментарисања рада и понашања наставника, сем на одељењским састанцима са својим одељењским старешином или у личном разговору са психологом, педагогом и директором.

Међусобне неспоразуме између наставника и ученика решава директор у сарадњи са одељењским старешином, психологом и педагогом.

Члан 21.

Ученицима у школи забрањено је:

1) уништење, оштећење, скривање, изношење, преправка или дописивање података у евиденцији коју води школа или друга организација, односно орган;

2) преправка или дописивање података у јавној исправи коју издаје школа или орган, односно исправи коју изда друга организација;

3) уништење или крађа имовине школе, привредног друштва, предузетника, ученика или запосленог;

4) подстрекивање, помагање, давање ученику и употреба алкохола, дувана, наркотичког средства или психоактивне супстанце;

5) пушење у просторијама, ходницим и степеништу школске зграде, испред главних улаза у школу и ван школе тј. у делу школског дворишта које је намењено за обављање наставе;

6) уношење у школу или другу организацију оружја или другог предмета којим може да угрози или повреди друго лице;

7) свесно непридржавање правила и мера безбедности ученика;

8) употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;

9) неоправдано изостајање са наставе и чињење лакших и тежих повреда обавеза;

10) улажење у зборницу, кабинете и друге службене просторије без позива, одобрења и ван времена предвиђеног за пријем ученика;

11) задржавање у ходницима за време часа;

12) било који облик насиља (физичко, психичко, социјално,дигитално) и дискриминацијије;

13) решавање међусобних сукоба употребом опасних предмета и коришћењем физичке силе;

14) долажење у школу неприкладно обучен и одевен.

Члан 22.

Ученик се сматра неуредним и неприкладно обученим ако у школу и на друга места где се одвијају наставне и ваннаставне активности долази:

* у прљавој одећи,
* у хеланкама (провидним или у комбинацији са кратким мајицама),
* у кратким сукњама изнад колена, у провидној одећи
* у краткој мајици и мајици на бретеле,
* у поткошуљи,
* у бермудама које се користе за спорт или плажу,
* горњи део гардеробе који открива стомак или леђа,
* у јапанкама и папучама,
* навијачким дресовима,
* гардероба са подругљивим натписима или сликама које подражавају националну, политичку или сексуалну припадност - провидна или претерано отворена гардероба
* са пирсингом на откривеном делу лица и тела,

Примеран изглед ученика подразумева одговарајућу гардеробу, обућу, неговану и пристојну фризуру.

Контролу да ли је ученик неуредан и неприкладно обучен врше обавезно предметни наставник и одељенски старешина.

Дежурни наставник, одељенски старешина, предметни наставник, директор, психолог и педагог, ученике који се не буду придржавали правила о одевању, удаљиће са наставе и послати кући да се адекватно обуку а изостанак у те сврхе ће бити евидентиран као неоправдан.

Члан 23.

Ученик који у школу долази неуредан и неприкладно обучен у смислу члана 22. ових Правила, чини лакшу повреду обавезе ученика.

Понављање понашања из става 1. овог члана представља понављање лакших повреда обавеза ученика.

Члан 24.

Дужности редара су:

* да припреми средства и услове за наставу (обрише таблу, припреми креде )
* обавештава наставнике о одсуству ученика
* пријављује свако оштећење школске или личне имовине, а посебно да пре почетка наставе уочене недостатке пријави одељењском старешини или дежурном наставнику
* да један од редара остаје у учионици за време трајања часа физичког васпитања ради чувања ствари осталих ученика.

Члан 25.

Ученик који се непримерено грубо, агресивно и слично понаша према ученицима, запосленим и трећим лицима подлеже васпитној и васпитно-дисциплинској одговорности.

Члан 26.

Ученик који закасни на час чини повреду обавезе.

Ученик који закасни на наставу не може да се задржава по ходницима и другим просторијама у школи већ мора напустити школску зграду, а у случају лошег времена школа мора ученицима обезбедити посебну просторију.

Члан 27.

Ако ученик изостаје са наставе дуже од 48 сати, а родитељ се није јавио поводом тога, одељењски старешина ће о томе обавестити родитеља, односно другог законског заступника ученика.

Изостанци се правдају лекарским оправдањем школског лекара надлежног дома здравља, које одељењском старешини доноси родитељ. Изузетно, максимално до 5 наставних дана у школској години, родитељ или старатељ може лично да оправда изостанке ученика без лекарског оправдања, у писаној форми, али не дуже од 2 узастопна дана.

Када се ради о изостанку из школе дужем од два узастопна дана, ученик, његов родитељ односно старатељ, дужан је одељењском старешини доставити лекарско оправдање у року од 8 дана по повратку ученика у Школу.

Протеком рока из става 2. и 3. овог члана изостанци се сматрају неоправданим изостанцима и одељењски старешина је дужан да их тако евидентира у дневник рада и о томе обавести родитеља (старатеља) ученика.

Члан 28.

Ако је ученик дошао до сазнања да му је неко од права ускраћено, заштиту својих права потражиће од директора школе или секретара школе, уз помоћ одељењског старешине, психолога или педагога.

Када је ученику у школи нанета повреда или учињена материјална штета има право и обавезу да то пријави дежурном наставнику, ради предузимања одговарајућих мера и евентуалне накнаде штете.

4. ПРАВИЛА ПОНАШАЊА НАСТАВНИКА И ОСТАЛИХ

ЗАПОСЛЕНИХ У ШКОЛИ

Члан 29.

У свом раду сви запослени у Школи треба са ученицима, родитељима, странкама и колегама да успоставе односе засноване на уважавању, разумевању и поштовању, толераницији и избегавању сукоба.

Члан 30.

Дужности наставника су да:

* да редовно и на време долази на посао (долази најкасније 15 минута пре почетка наставе и других облика рада),
* одлази на време на часове и не завршава час пре звона за крај,
* на време обавести директора, помоћника директора и дежурног наставника или секретара школе о изостајању са посла ради благовременог организовања замене,
* користи инвентар и опрему у службене сврхе,
* прибави одобрење директора школе за изношење средстава рада из школе,
* долази на наставу прикладно одевен и уредан, те да својим изгледом васпитно делује на ученике,
* не угрожава и не повређује физички или психички интегритет ученика (да га физички и психички не кажњава и да га ни на који начин не злоставља),
* не вређа ученике, запослене и родитеље,
* не избацује недисциплиноване ученике са часа, већ да их упућује код директора, помоћника директора, одељењског старешине, педагога или психолога,
* не изражава националну, верску, расну и полну нетрпељивост,
* не даје и не подстиче на употребу алкохолних пића, дувана и наркотичких средстава код ученика,
* пријави набављање и употребу алкохолних пића и наркотичких средстава у школи,
* не врши политичко деловање у просторијама школе,
* води потпуну, благовремену и савесну евиденцију,
* не врши неовлашћену промену података у евиденцији, односно школској исправи брисањем, додавањем, прецртавањем или изостављањем података,
* чува од уништења, оштећења, скривања и изношења евиденцију, односно школске исправе,
* упозорава ученика на неприкладно и неуредно облачење,
* поштује распоред дежурства који му одреди директор
* спроводи дежурство у складу са општим и појединачним актима школе,
* спроводи мере заштите и безбедности ученика у складу са општим и појединачним актима школе,
* даје на увид резултате писмене провере знања ученицима и родитељима (старатељима),
* прима и даје на увид евиденције лицу које врши надзор над радом школе и родитељима (старатељима),
* буде самосталан при оцењивању, поштујући важећи Правилник о оцењивању,

Члан 31.

Наставнику у школи је забрањено да:

* уноси оружје, оруђе и друга средства којима се могу нанети озледе, угрозити живот ученика и запослених, односно нанети штета школској и личној имовини,
* пуши у просторијама школе и делу школског дворишта намењеног за извођење наставе,
* уноси, односно користи алкохол, опијате и друга наркотичка средства,
* самовољно решава међусобне сукобе употребом оруђа, оружја или физичке силе
* користи мобилни телефон за време одржавања свих облика наставе (осим на екскурзијама).

Члан 32.

Дежурни наставник дужан је да:

* спроводи дежурство у складу са општим и појединачним актима школе,
* спроводи мере заштите и безбедности ученика у складу са општим и појединачним актима школе,
* дође на посао 30 минута пре почетка наставе,
* дежура према унапред предвиђеном распореду,
* води уредно књигу дежурних наставника и у њу уписује промене од значаја за живот и рад школе,
* обезбеди за време дежурства несметано извођење наставе и стара се о понашању ученика у току свог дежурства и
* обавести директора, помоћника директора, психолога, односно педагога о недоласку наставника на наставу ради обезбеђивања замене одсутног наставника.

Члан 33.

Одељењски старешина је дужан да:

* брине о укупном раду и успеху својих ученика,
* води уредно дневник рада и другу прописану документацију о образовно-васпитном раду,
* благовремено прати остваривање распореда часова у свом одељењу и упозорава наставнике који неуредно воде евиденцију,
* благовремено правда изостанке ученика, уноси неоправдане изостанке у дневник рада, сачини благовремене извештаје о истим, као и о успеху ученика и достави их уредно и на време директору школе, као и да родитеље (старатеље) на време обавештава о томе,
* сарађује са родитељима (старатељима) ученика и обавештава их о свим активностима ученика и решава проблеме који настају у образовно-васпитном процесу,
* брине о ученицима свог одељења за време екскурзија, излета, културних, спортских манифестација и других активности ученика,
* упозорава ученика на неприкладно и неуредно облачење,
* сарађује са психологом и педагогом школе,
* организује и спроводи рад одељењске заједнице и стара се о дисциплини у одељењу, а у случају настанка материјалне штете коју начине ученици, стара се да се утврде починиоци и надокнади материјална штета у школи,
* похваљује успешне и предлаже за награђивање ученике који постижу изузетне резултате у свом раду,
* благовремено, тј. одмах, а најкасније у року од 24 сата од сазнања, писмено обавештава директора школе о постојању услова за вођење прекршајног односно кривичног поступка против родитеља, односно законског заступника ученика због неизвршења дужности из члана 34. ових Правила и доставља евиденционе податке и доказе,
* стара се о томе да се у одељењу ствара позитивна атмосфера другарства, међусобне солидарности и дружења и ван школе.

Члан 34.

Дужности стручних сарадника (психолога, педагога, библиотекара, логопеда) су да:

* својим стручним знањем и саветодавним радом унапређују васпитно-образовни рад у школи и пружају стручну помоћ ученицима, родитељима и наставницима по питањима која су од значаја за образовно-васпитни рад,
* долазе у школу најкасније 15 минута пре почетка наставе,
* обавесте на време директора о свом изостајању,
* остварују сарадњу са ученицима, родитељима (старатељима) и одељењским старешинама,
* достављају на време записнике, извештаје о свом раду директору школе и извршавају друге обавезе које су им стављене у надлежност.

Члан 35.

Дужности запослених у секретаријату и рачуноводству школе су да:

* савесно обављају послове и радне задатке у складу са Законом и Правилником о унутрашњој организацији и систематизацији радних места;
* долазе на посао на време, прикладно одевени;
* обавесте на време директора о свом изостајању са посла;
* пристојно се опходе према ученицима, родитељима и странкама које долазе у школу;
* посао предвиђен актом о систематизацији радних места обављају савесно, одговорно у најкраћем могућем року.

Члан 36.

Дужности запослених на помоћно-техничким пословима су да:

* одржавају у исправном стању све уређаје, опрему и инсталације у школи,
* одржавају чистоћу школских просторија, дворишта и спортских терена,
* дежурају према предвиђеном распореду и по сменама које утврди директор школе и не удаљавају се са свог радног места без дозволе директора,
* одмах обавештавају директора, секретара или дежурног наставника о уоченим материјалним штетама у школи, ремећењу образовно-васпитног процеса и предузимају благовремено мере да се очува ред и мир у школи, како би се сачувала безбедност ученика и запослених и спречила материјална штета,
* свакодневно прегледају учионице и остале просторије у школи, затварају прозоре, врата, гасе светла, проверавају водоводне, грејне и друге инсталације у школи
* утврђују стање објекта и о томе обавештавају директора и секретара школе.

Члан 37.

Сви ученици и запослени чине повреду обавезе уколико се не придржавају одредби Правилника о мерама и начину за спровођење заштите и безбедности ученика, као и у случају да се не придржавају одредби ових Правила.

Члан 38.

Међусобни односи наставника и осталих запослених у школи треба да буду засновани на узајамном поштовању, разумевању и сарадњи у остваривању васпитне улоге школе.

О својим радним, стручним и другим квалитетима запослени не треба да расправљају пред странкама, а нарочито не пред родитељима. Својим радом и понашањем треба стално да раде на подизању угледа школе.

4. Правила понашања родитеља, односно других законских заступника ученика и других лица у школи

Члан 39.

Родитељ (законски заступник) ученика има право да:

* утиче на глобалну политику школе својим радом у Савету родитеља, Школском одбору, Стручном активу за развојно планирање, тимовима и свим комисијама које се формирају по потреби,
* својим радом доприноси остваривању планираних задатака школе, побољшању услова живота и рада у школи,
* као активан учесник допринесе спровођењу реформе образовања.

Члан 40.

Родитељ (законски заступник) има обавезу да:

* увек буде потпуно информисан о понашању, учењу и успеху свог детета;
* сарађује са одељењским старешином, предметним наставницима и стручним сарадницима;
* редовно присуствује родитељским састанцима и по потреби, остварује контакт са одељењским старешином и предметним наставницима и у складу са својим могућностима, пружа пуну подршку у реализацији укупног образованог процеса у школи;
* правда изостанке свог детета у скаладу са Законом и општим актима школе. Од родитеља се очекује да неће правдати изостанке за које нема покриће;
* да на позив школе узме активно учешће у свим облицима појачаног васпитног рада за своје дете (у реализацији оперативног плана заштите и плана појачаног васпитног рада);
* обавезно присуствује васпитно - дисциплинском поступку (приликом давања изјаве детета),
* даје сагласност за извођење екскурзије, излете и слично за своје дете;
* родитељ је у обавези да поштује оптерећеност наставника и у том смислу да све инфорамције о свом детету добије до почетка маја (за завршни разред), односно до почетка јуна (за остале разреде) и да не долази у школу после означеног рока, јер би то значило својеврстан притисак на наставнике и њихов рад;
* уздржава се од сваке врсте претње, притиска или уцене наставника и других запослених у Школи;
* долази прикладно одевен;
* не изазива сукобе са запосленима, ученицима и другим родитељима. У случају неприкладног понашања и изазивања сукоба, школа у сарадњи са надлежним органима родитељу може ускратити приступ школи;
* узме учеше уколико је избабран у Савет родитеља, Школски одбор, Стручни актив за развојно планирање.....родитељ је у обавези да редовно присуствује састанцима органа Школе у који је изабран;
* да на позив одељенског старешине у току излета и екскурзија удаљи своје дете, због недоличног понашања;
* поштује општа акта Школе.

Члан 41.

Родитељ, односно други законски заступник детета одговоран jе:

1) за упис детета у школу;

2) за редовно похађање наставе;

3) за редовно похађање припремне наставе;

4)да одмах, а најкасније у року од 48 сати од момента спречености ученика да присуствује настави о томе обавести Школу;

5)да благовремено правдају изостанке свог детета, најкасније у року од осам дана од дана престанка спречености ученика да присуствује настави, одговарајућом лекарском или другом релевантном документацијом;

6)   да на позив органа Школе, педагога, или наставника дођу у Школу;

7) да на позив школе узме активно учешће у свим облицима васпитног рада са учеником (у реализацији оперативног плана заштите и плана појачаног васпитног рада);

8)да редовно измирују новчана дуговања према Школи;

9)  да редовно долазе на родитељске састанке и да се интересују за учење и владање свог детета;

10)   да учествују у раду органа Школе чији су чланови.

Родитељ односно други законски заступник дужан је да надокнади материјалну штету коју ученик нанесе школи, намерно или из крајње непажње, у складу са законом.

Школа подноси захтев за покретање прекршајног поступка, односно кривичну пријаву надлежном јавном тужилаштву ради утврђивања одговорности родитеља, односно другог законског заступника из разлога неизвршавања својих обавеза прописаних законом.

Члан 42.

Лице које није ученик школе или запослено у школи дужно је да се јави помоћно-техничком особљу на улазу у школски објекат.

Лица из става 1. овог члана не смеју се задржавати у ходницима и другим просторијама, нити ометати рад, већ се упућују од стране дежурног ученика или помоћно-техничког особља у просторију за пријем или канцеларију

5. ЗАВРШНЕ ОДРЕДБЕ

Члан 43.

Непоштовање одредби ових Правила значи повреду правила понашања за ученике и повреду радних обавеза запослених за које се изричу за ученике васпитне и васпитно-дисциплинске, а за запослене дисциплинске мере, на начин и у поступку предвиђеним законом и општим актима школе.

Термини изражени у овом Правилнику у граматичком мушком роду подразумеваjу природни мушки и женски род лица на коjе се односе.

Члан 44.

Ова Правила ступају на снагу у року од 8 дана од дана објављивања на огласној табли школе.

Даном ступања на снагу ових Правила престаје важност Правила понашања у ОШ „Милоје Васић“ дел. бр. 680 од 30.05.2022. године.

За спровођење Правила овлашћен је и одговоран директор школе.

Објављено на огласној табли школе дана 25.04.2024. године, ступио на снагу 03.05.2024. године

Председник Школског одбора

\_\_\_\_\_\_\_\_\_\_\_\_\_\_\_\_\_

Дарко Танасковић